b'\n_START_ARTICLE_\nKlavnica pet\n_START_SECTION_\nZgodba\n_START_PARAGRAPH_\nZgodba se za\xc4\x8dne se z opisom avtorjevega obiska pri vojnem tovari\xc5\xa1u, s katerim naj bi govoril o dogodku, ki je oba zaznamoval, in mu dal navdih za pisanje zgodbe, s katero je tako dolgo odla\xc5\xa1al. Tam mu njegova \xc5\xbeena priredi hladen sprejem, saj meni, da \xc5\xbeeli poveli\xc4\x8devati njuno vlogo v vojni, v kateri nista bila ni\xc4\x8d ve\xc4\x8d kot zbegana otroka. Da bi jo pomiril, ji Vonnegut obljubi, da bo dal knjigi naslov Otro\xc5\xa1ka kri\xc5\xbearska vojna._NEWLINE_Nato presko\xc4\x8di na pripoved glavnega junaka, Billyja Pilgrima, ki\xc2\xa0\xc2\xbbse je iztaknil iz \xc4\x8dasa\xc2\xab. Tekom romana navidez naklju\xc4\x8dno preskakuje \xc4\x8dasovna obdobja in podo\xc5\xbeivlja razli\xc4\x8dne fragmente svojega \xc5\xbeivljenja, od rojstva, mladosti, \xc5\xa1olanja, kariere optometrike, druge svetovne vojne, vojnega ujetni\xc5\xa1tva v dresdenski klavnici Schlachthof F\xc3\xbcnf, uni\xc4\x8denje Dresdna in \xc5\xbeivljenja z dru\xc5\xbeino po vojni do smrti. Po vojni ga ugrabijo Tralfamadorci, nezemljani s planeta Tralfamador in ga odpeljejo na svoj planet, kjer ga razstavijo v nekak\xc5\xa1nem \xc5\xbeivalskem vrtu. Tralfamadorci so tehnolo\xc5\xa1ko napredna bitja, ki vidijo v \xc5\xa1tirih dimenzijah, zaradi \xc4\x8desar \xc4\x8dasa ne do\xc5\xbeivljajo kot zaporedje dogodkov, temve\xc4\x8d vidijo ves \xc4\x8das naenkrat kot nekaj nespremenljivega. Zato po njihovo prihodnosti ni mogo\xc4\x8de spremeniti, saj \xc5\xbee obstaja hkrati s sedanjostjo in preteklostjo. Njihov vpliv in Billyjevo\xc2\xa0\xc2\xbbskakanje\xc2\xab\xc2\xa0po \xc4\x8dasu povzro\xc4\x8di, da se tega fatalizma navzame tudi on sam in se ne odziva \xc4\x8dustveno na podo\xc5\xbeivljanja svoje preteklosti in prihodnosti; po vojni tak pogled tudi uspe\xc5\xa1no raz\xc5\xa1irja med ljudmi. Na koncu, mnogo let po vojni, ga ubije eden od soborcev._NEWLINE_Knjiga se kon\xc4\x8da z avtorjevim povzetkom zgodbe, ponovno v prvi osebi.\n_START_SECTION_\nOdziv\n_START_PARAGRAPH_\nOdzivi javnosti in kritikov ob izdaji knjige so bili me\xc5\xa1ani. Nominirana je bila za nagrado Nebula za najbolj\xc5\xa1i roman in leto kasneje tudi za nagrado Hugo v isti kategoriji, a je nagrado v obeh primerih dobila pisateljica Ursula K. LeGuin za roman The Left Hand of Darkness. Literarna kritika revije Time sta Klavnico pet leta 2005 uvrstila na seznam 100 najbolj\xc5\xa1ih romanov v angle\xc5\xa1\xc4\x8dini od leta 1923._NEWLINE_Na ra\xc4\x8dun vernega zapisovanja preklinjanja ameri\xc5\xa1kih vojakov, primerjav, ki se mnogim zdijo nespodobne, in seksualnosti, je Klavnica pet eno od najve\xc4\x8dkrat prepovedanih del v ZDA. Zdru\xc5\xbeenje ameri\xc5\xa1kih knji\xc5\xbenic jo je uvrstilo na seznam stotih knjig, ki so jih med letoma 1990 in 2000 razli\xc4\x8dne organizacije in posamezniki najve\xc4\x8dkrat posku\xc5\xa1ali umakniti s knji\xc5\xbeni\xc4\x8dnih polic._NEWLINE_Po romanu je leta 1972 nastal tudi istoimenski film, ki ga je re\xc5\xbeiral George Roy Hill. V predgovoru za televizijsko igro Between Time and Timbuktu je Vonnegut film ozna\xc4\x8dil za\xc2\xa0\xc2\xbbbrezhiben prenos zgodbe na srebrni zaslon\xc2\xab\xc2\xa0in napisal, da se mu cedijo sline vsaki\xc4\x8d, ko si ga ogleda.'